Politiet i Oslo lette etter en savnet kvinne på 90 år og fant henne. Problemet var at det ikke var riktig person.

Stort sett har politiet kontroll på oppdrag og rutiner, men enkelte ganger kan det bli feil. Og veldig så feil tok Oslo-politiet tirsdag kveld.

I 19-tiden kunne politiet melde på Twitter om at de hadde funnet en 90 år gammel kvinne som var meldt savnet tidligere på kvelden

«En patrulje har nettopp tatt hånd om kvinnen på Majorstua, etter at en svært observant bussjåfør hadde gjenkjent henne på bakgrunn av vår etterlysning. Kvinnen var i god behold, og vi bringer henne tilbake til familien», skrev de på Twitter.

Problemet var imidlertid at politiet hadde «funnet» feil kvinne og tatt henne med seg i bilen.

- Utrolig sammentreff

Etter en stund kom de med følgende oppfølging:

«Ved et utrolig sammentreff viste det seg at denne kvinnen ikke var vedkommende vi lette etter, men både beskrivelse og navn var likt. Hun ble bragt tilbake til familien, og vi søker derfor på nytt etter den opprinnelig savnede kvinnen».

Etter kort tid ble den siste tweeten slettet, og Nettavisen tok kontakt for å høre med Oslo-politiet hva som hadde skjedd.

- Vi ble varslet om at den savnede kvinnen hadde blitt observert i området hun sist ble sett. Da vår patrulje ankom stedet hadde forbipasserende tatt kontroll på kvinnen, sier operasjonsleder, Tor Jøkling, til Nettavisen.

Han forteller at patruljen spurte kvinnen om navnet hennes, som ble bekreftet som navnet på den savnede.

- Kvinnen hadde akkurat det samme navnet som den savnede kvinnen, i tillegg var det i samme området som den andre kvinnen forsvant. I tillegg var beskrivelsen lik. Så patruljen var sikre på at de hadde tatt med seg riktig kvinne, sier han og fortsetter:

- Underveis skjønte de at det var noe som ikke stemte, så patruljen fikk kontakt med familien hennes og bragte henne hjem.

Beklagelig

Han legger til at hendelsen er beklagelig.

Kvinnen som opprinnelig ble meldt savnet ble kort tid etter dette, funnet i nærheten av datterens hjem.

- Så vi fikk to fluer i en smekk kan du si, sier operasjonslederen.

Tweetet hvor politiet meldte om blemmen ble deretter altså kjapt slettet.

- Vi valgte å slette Tweeten siden hun hadde kommet til rette, sier Jøkling.

Mange leteaksjoner

Ifølge politiets egne tall, søkes det etter en eldre person i snitt nesten en gang om dagen i hovedstaden.

Ofte blir vedkommende funnet, enten av patrulje eller observant publikum. Andre ganger settes det inn dels store ressurser for å finne den savnede, og utfallet er i enkelte tilfeller ikke positivt.